Valdepenjasas

Valdepenjasas () – miestas vidurio Ispanijoje, Kastilijoje ir La Mančoje, Siudad Realio provincijoje, La Mančos lygumoje, Chabalono upės kairiajame krante, 50 km į pietryčius nuo Siudad Realio. Praeina Madrido–Granados plentas ir geležinkelis. Svarbus vynuogių auginimo ir vyno gamybos centras. Taip pat gaminamos statinės, actas, distiliuojamas alkoholis. Gausu tradicinių vyno rūsių (bodegų). Yra Švč. Dievo Motinos Dangun žengimo bažnyčia, įrengta buvusios mečetės vietoje.

 Istorija 
Už 8 km nuo miesto, ant kalvos VI–II a. pr. m. e. stovėjo įtvirtinta iberų gyvenvietė, vadinama Sero de las Kabesasu („galvų kalva“). Viduramžiais kraštas priklausė maurams, buvo jų tvirtovė. Nuo XIII a. priklausė Kalatravos ordinui.

1808 m. daugelis Valdepenjaso gyventojų sukilo prieš pražygiuojančią Napoleono kariuomenę, bet mūšyje žuvo, o miestas nuniokotas gaisro. Sukilimo didvyrei Chuanai Galan pastatytas paminklas.

 Šaltiniai 

Kategorija:Kastilijos ir La Mančos miestai